Κανονισμός (ΕΚ) αριθ. 1017/2001 της Επιτροπής

της 17ης Μαΐου 2001

για τροποποίηση του κανονισμού (ΕΚ) αριθ. 296/96, για τα στοιχεία που πρέπει να διαβιβάζουν τα κράτη μέλη και για τη μηνιαία ανάλυψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), και για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1259/1999 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(1), και ιδίως τα άρθρα 4 και 5,

Εκτιμώντας τα ακόλουθα:

(1) Τα κράτη μέλη δύνανται να διαθέτουν τα ποσά τα οποία απελευθερώνονται από τις μειώσεις ή τις καταργήσεις πληρωμών, που έχουν πραγματοποιηθεί επί τη βάσει των άρθρων 3 και 4 του κανονισμού (ΕΚ) αριθ. 1259/1999 του Συμβουλίου, της 17ης Μαΐου 1999, σχετικά με τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής(2), για ορισμένα μέτρα στο πλαίσιο της ενίσχυσης της αγροτικής ανάπτυξης, όπως προβλέπεται στο άρθρο 5 παράγραφος 2, του εν λόγω κανονισμού· αποσκοπώντας στην εξασφάλιση της χρηστής διαχείρισης και της παρακολούθησης των ποσών τα οποία καθίστανται διαθέσιμα, καθώς επίσης και της χρησιμοποίησής τους στα πλαίσια της τήρησης των κανόνων του ΕΓΤΠΕ, τμήμα "Εγγυήσεων", είναι απαραίτητο να καθοριστούν κανόνες λογιστικής για τα εν λόγω ποσά.

(2) Ο κανονισμός (ΕΚ) αριθ. 963/2001 της Επιτροπής, της 17ης Μαΐου 2001, για τον καθορισμό των λεπτομερειών εφαρμογής του κανονισμού (ΕΚ) αριθ. 1259/1999 του Συμβουλίου όσον αφορά την πρόσθετη κοινοτική στήριξη και τη διαβίβαση πληροφοριών στην Επιτροπή(3), προβλέπει, στο πρώτο άρθρο του, ότι τα ποσά που έχουν παρακρατηθεί κατ' εφαρμογή των άρθρων 3 και 4 του κανονισμού (ΕΚ) αριθ. 1259/1999, πρέπει να χρησιμοποιούνται ως συμπληρωματική κοινοτική στήριξη, το αργότερο ως το τέλος της τρίτης οικονομικής χρήσης που έπεται αυτής κατά τη διάρκεια της οποίας εφαρμόστηκε η παρακράτηση. Ο κανονισμός (ΕΚ) αριθ. 296/96 της Επιτροπής(4), όπως τροποποιήθηκε τελευταία από τον κανονισμό (ΕΚ) αριθ. 2785/2000(5), θα πρέπει κατά συνέπεια να προσαρμοσθεί.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού γεωργικού ταμείου προσανατολισμού και εγγυήσεων (ΕΓΤΠΕ),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 296/96 τροποποιείται ως εξής:

1. Ο τίτλος αντικαθίσταται από το ακόλουθο κείμενο: "Κανονισμός (ΕΚ) αριθ. 296/96 της Επιτροπής, της 16ης Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του ευρωπαϊκού γεωργικού ταμείου προσανατολισμού και εγγυήσεων (ΕΓΤΠΕ)"

2. Στο άρθρο 2, προστίθενται οι ακόλουθες παράγραφοι 2, 3, 4 και 5: "2. Τα ποσά τα οποία παρακρατούνται από τις πληρωμές των ενισχύσεων που προβλέπονται στα άρθρα 3 και 4 του κανονισμού (ΕΚ) αριθ. 1259/1999, πρέπει να πιστώνονται σε έναν ειδικό λογαριασμό που ανοίγεται για κάθε οργανισμό πληρωμών ή σε έναν ειδικό ενιαίο λογαριασμό που ανοίγεται στο επίπεδο του κράτους μέλους.

Η λογιστική καταχώρηση πρέπει να επιτρέπει την αναγνώριση της προέλευσης της πίστωσης σε σχέση με την πληρωμή στο δικαιούχο της ενίσχυσης περί της οποίας πρόκειται.

3. Τα κράτη μέλη μπορούν να ανακατανείμουν σε άλλους οργανισμούς πληρωμών τα ποσά που συλλέγονται κατά τον προαναφερόμενο τρόπο, ενόψει της χρησμοποίησής τους. Τα ποσά αυτά πρέπει να πιστώνονται, κατά περίπτωση, στον λογαριαμό του οργανισμού πληρωμών που αναφέρεται στην παράγραφο 2, ή σε έναν διακριτό λογαριασμό ο οποίος προορίζεται αποκλειστικά για τη χρηματοδότηση της συμπληρωματικής κοινοτικής στήριξης που αναφέρεται στο άρθρο 5 παράγραφος 2 του κανονισμού (ΕΚ) αριθ. 1259/1999.

4. Εάν παράγονται τόκοι από τα μη χρησιμοποιούμενα κεφάλαια προστίθενται προσαυξάνοντας το υπόλοιπο που είναι διαθέσιμο κατά το τέλος εκάστης χρήσης. Οι τόκοι αυτοί χρησιμοποιούνται από τα κράτη μέλη για τη χρηματοδότηση της συμπληρωματικής κοινοτικής στήριξης που αναφέρεται στο άρθρο 5 παράγραφος 2 του κανονισμού (ΕΚ) αριθ. 1259/1999 ή αφαιρούνται από τις προκαταβολές σύμφωνα με το άρθρο 6 του παρόντος κανονισμού.

5. Για τις δαπάνες που έχουν σχέση με τα μέτρα τα οποία προβλέπονται στο άρθρο 5 παράγραφος 2, του κανονισμού (ΕΚ) αριθ. 1259/1999, η λογιστική των υπηρεσιών πληρωμών πρέπει να τηρείται κατά τρόπο διακριτό σε σχέση με τις λοιπές δαπάνες που συνδέονται με την αγροτική ανάπτυξη, και να περιλαμβάνει, για κάθε πληρωμή, λογιστική διάκριση μεταξύ των εθνικών πόρων και των πόρων που προέρχονται από την εφαρμογή των άρθρων 3 και 4 του κανονισμού (ΕΚ) αριθ. 1259/1999."

3. Το άρθρο 6 αντικαθίσταται από το ακόλουθο κείμενο: "Άρθρο 6

Τα ποσά τα οποία, κατ' εφαρμογή των άρθρων 3 και 4 του κανονισμού (ΕΚ) αριθ. 1259/1999 του Συμβουλίου, παρακρατούνται, καθώς και οι ενδεχόμενοι τόκοι που έχουν μεν παραχθεί αλλά, σύμφωνα με το άρθρο 1 του κανονισμού (ΕΚ) αριθ. 963/2001, δεν έχουν πληρωθεί, αφαιρούνται από το ποσό των προκαταβολών που αναφέρονται στις δαπάνες οι οποίες πραγματοποιήθηκαν κατά τη διάρκεια του μηνός Οκτωβρίου της σχετικής οικονομικής χρήσης."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Μαΐου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 103.

(2) ΕΕ L 160 της 26.6.1999, σ. 113.

(3) ΕΕ L 136 της 18.5.2001, σ. 4.

(4) ΕΕ L 39 της 17.2.1996, σ. 5.

(5) ΕΕ L 323 της 20.12.2000, σ. 3.